केरल में कोरोना वायरस के 5942 नए केस मिले, 16 और मरीजों की मौत
केरल में शनिवार को कोरोना वायरस संक्रमण के 5,942 नए मामले सामने आए। स्वास्थ्य मंत्री के के शैलजा ने बताया कि हाल ही में ब्रिटेन से लौटे एक यात्री में भी संक्रमण की पुष्टि हुई।
तिरुवनंतपुरम: केरल में शनिवार को कोरोना वायरस संक्रमण के 5,942 नए मामले सामने आए। स्वास्थ्य मंत्री के के शैलजा ने बताया कि हाल ही में ब्रिटेन से लौटे एक यात्री में भी संक्रमण की पुष्टि हुई। अब तक ब्रिटेन से लौटे कुल 79 लोगों में संक्रमण की पुष्टि हो चुकी है। उन्होंने बताया कि राज्य में इस महामारी से 16 और मरीजों की मौत होने से मृतकों की संख्या बढ़कर 3,848 हो गई जबकि मामलों की कुल संख्या 9,62,363 पहुंच गई है। उन्होंने यहां एक विज्ञप्ति में बताया कि 'राज्य में उपचाराधीन मरीजों की संख्या 67,543 है। संक्रमण से 6,178 और लोगों के ठीक होने के बाद राज्य में ठीक हो चुके लोगों की संख्या बढ़कर 8,90,720 पर पहुंच गई है।' वहीं, अगर पूरे देश की बात करें तो केंद्रीय स्वास्थ्य मंत्रालय के सुबह आठ बजे के आंकड़ों के अनुसार, देश में संक्रमण के मामले बढ़कर 1,08,14,304 हो गए हैं और मृतक संख्या बढ़कर 1,54,918 हो गई है। पिछले 24 घंटे में देश में महामारी से 95 और लोगों की मौत हो गई।केंद्रीय स्वास्थ्य मंत्रालय ने शनिवार को कहा कि देश में अब तक 54 लाख से अधिक लोगों को कोविड-19 रोधी टीका लगाया जा चुका है। मंत्रालय ने कहा कि अब तक कुल 54,16,849 लाभार्थियों को टीका लगाया गया है, जिनमें से उत्तर प्रदेश में सर्वाधिक 6,73,542 लोगों को टीका लगाया गया है। इसके बाद महाराष्ट्र में 4,34,943, राजस्थान में 4,14,422 और कर्नाटक में 3,60,592 लोगों को टीका लगाया गया है।एक बयान में कहा गया कि भारत दुनिया का ऐसा पहला देश बन गया है, जिसने केवल 21 दिन में 50 लाख से अधिक लोगों का कोविड-19 टीकाकरण किया है। मंत्रालय ने कहा, ‘‘पिछले 24 घंटे में 10,502 सत्रों में 4,57,404 लोगों को टीका लगाया गया। अब तक कुल 1,06,303 सत्र आयोजित हो चुके हैं। जिन लोगों को पिछले 24 घंटे में टीका लगाया गया है, उनमें 3,01,537 स्वास्थ्यकर्मी और कोविड-19 के खिलाफ अग्रिम मोर्चे पर काम करनेवाले 1,55,867 कर्मी हैं।’’मंत्रालय ने बताया कि अब तक कुल 20,06,72,589 नमूनों की जांच हो चुकी है। कोरोना वायरस संक्रमण के जो नए मामले सामने आए हैं, उनमें से करीब 83.3 प्रतिशत मामले महाराष्ट्र, केरल, गुजरात, तमिलनाडु, छत्तीसगढ़ और कर्नाटक में हैं।